Denne rapport omhandler Progressfacilitetens aktiviteter og udviklinger i 2013. De fleste af oplysningerne i denne rapport er angivet pr. 30. september 2013 suppleret med nyere oplysninger, hvis de er tilgængelige. Som følge heraf vedrører de fleste af udviklingerne fra 2013 perioden fra 1. oktober 2012 til 30. september 2013. Disse suppleres med oplysninger fra "undersøgelsen af mangler på mikrofinansieringsområdet og muligheder for at afhjælpe disse gennem et finansielt EU-instrument" ("undersøgelsen") og en igangværende midtvejsevaluering af Progressfaciliteten ("midtvejsevalueringen"), som udarbejdes til Kommissionen.

Progressfaciliteten blev oprettet ved Europa-Parlamentets og Rådets afgørelse nr. 283/2010/EU ("afgørelsen") for at støtte mikrofinansieringen gennem en bred vifte af instrumenter, navnlig garantier og finansierede instrumenter. Ud over EU-finansieringen på 105 mio. EUR modtager den også yderligere 100 mio. EUR fra Den Europæiske Investeringsbank. Progressfaciliteten består af to dele: den ene tilbyder garantier til finansielle formidlere af mikrofinansiering, og den anden tilbyder finansierede investeringer til finansielle formidlere af mikrofinansiering, f.eks. lån og egenkapital. Begge dele forvaltes af Den Europæiske Investeringsfond (EIF).

I 2013 indledte den europæiske mikrofinansieringsfacilitet Progress til fordel for beskæftigelse og social integration ("Progressfaciliteten") anden halvdel af sin investeringsperiode. Progressfaciliteten, som blev oprettet i 2010 af Europa-Kommissionen ("Kommissionen"), vil fortsat tilbyde sine produkter til mikrokreditudbydere for at give mulighed for indtil senest april 2016 at øge adgangen til og tilgængeligheden af mikrofinansiering i Den Europæiske Union (EU).

Programmet med hensyn til at yde garantier var meget vellykket i 2013 og er fortsat genstand for stor interesse. Antallet af formidlere, der har fået støtte gennem en garanti, steg fra 12 i 2012 til 27 ved udgangen af 2013. Eftersom der er flere garantiaftaler i støbeskeen, er det sandsynligt, at det samlede EU-budget for garantier på 23,8 mio. EUR (minus de gebyrer, som EIF opkræver) vil blive anvendt fuldt ud inden udgangen af 2014.

I 2013 blev der indgået 25 nye aftaler, herunder 15 med mikrokreditudbydere, som ikke tidligere har modtaget støtte fra Progressfaciliteten. Fem af disse aftaler blev indgået med formidlere fra medlemsstater, hvor der tidligere ikke var anvendt støtte fra Progressfaciliteten: Danmark, Slovakiet og Det Forenede Kongerige (omfatter tre formidlere). Desuden forventes to aftaler at blive afsluttet i 2014 i lande, der for øjeblikket ikke er omfattet af Progressfaciliteten (Sverige og Kroatien), hvorved den samlede dækning vil omfatte 20 medlemsstater.

20 banker: Societé Generale Expressbank (BG), Pancretan Cooperative Bank, Cooperative Bank of Peloponnese (EL), Caja Rurales Unidas, Colonya Caixa Pollenca, Laboral Kutxa (ES), BCC Mediocrati, BCC Emilbanca, Banca Popolare di Milano, BCC Bellegra (IT), Cooperative Central Bank (CY), Siauliu Bankas (LT), Erste Bank (AT), FM Bank (PL), Millenium BCP, Banco Espírito Santo (PT), Banca Transilvania (RO), Sberbank banka, Banka Koper (SI) og OTP banka (SK).

Mikrokreditudbydere (dvs. offentlige og private enheder, herunder både banker og ikke-banker) har en central rolle, når det handler om at realisere Progressfacilitetens mål om at udbetale 500 mio. EUR via 46 000 mikrolån til slutmodtagere. Stigningen fra 26 mikrokreditudbydere i 2012 til 40 udbydere i 2013 hen over 54 transaktioner og udvidelsen af den geografiske dækning er et vigtigt skridt hen imod opfyldelsen af dette mål.

Der findes en række forskellige finansierede instrumenter, men i 2013 blev der kun anvendt seniorlån. I alt blev der givet ni seniorlån til eksisterende eller nye formidlere. Denne instrumenttype er langt den mest populære blandt formidlerne, da den er mindre kompliceret end andre instrumenter. I betragtning af den investeringsperiode, der kræves for egenkapitalinvesteringer, ophørte EIF med at tilbyde dette særlige finansierede instrument fra april 2014. Imidlertid indeholder det nye program for beskæftigelse og social innovation (se afsnit 5) en specifik målsætning om at opbygge mikrokreditudbydernes institutionelle kapacitet. Egenkapitalinvesteringer under dette program vil være vigtige for opfyldelsen af dette mål.

Overblik over Progressfacilitetens tiltag pr. 31. december 2013

Nedenstående tabel viser, at nogle formidlere både får en garanti og et lån. Det bør imidlertid bemærkes, at disse to instrumenter altid dækker forskellige porteføljer, dvs. at en garanti under Progressfaciliteten ikke kan anvendes til at dække mikrolån, som finansieres via et lån fra Progressfaciliteten. Tabellen viser også, at nogle formidlere har kunnet modtage den samme type støtte flere gange. Det kan skyldes, at de har formået at udbetale et antal mikrolån, der er tilstrækkeligt til, at de kan ansøge om ny støtte (f.eks. Mikrostart), eller at det samme instrument har været anvendt til at yde mikrolån til kunder med forskellige karakteristika, og derfor omfatter det samme instrument forskellige porteføljer (f.eks. anden og tredje garanti for FM Bank). Låneforpligtelserne til FAER og Inicjatywa Mikro blev forøget som et resultat af en vellykket gennemførelse af Progressfaciliteten. Adie modtog også et stort lån, ud over den garantiaftale, som blev underskrevet ved udgangen af 2012.

Tabel 1: Progressfacilitetens tiltag pr. 31. december 2013

(Nye aktiviteter er anført med fed skrift)

Medlemsstat Formidler Instrument Støtte til

formidler (EUR) BE MicroStart Garanti 100 000 Garanti 200 000 BE Crédal Société Coopérative Garanti 300 000 BG JOBS MFI Seniorlån 6 000 000 Garanti 200 000 BG Mikrofond Seniorlån 3 000 000 BG Société Generale Expressbank Seniorlån 8 500 000 DK Vækstfonden Garanti 200 000 IE Microfinance Ireland Garanti 1 400 000 (Første trin) Garanti 100 000 EL Pancretan Cooperative Bank Garanti 900 000 EL Cooperative Bank of Peloponnese Seniorlån 4 000 000 ES ICREF Seniorlån 4 000 000 ES Caja Rurales Unidas Seniorlån 8 000 000 ES Colonya Caixa Pollenca Garanti 300 000 ES Laboral Kutxa Garanti 800 000 FR Créa-Sol Seniorlån 1 000 000 Seniorlån 1 000 000 FR Adie Garanti 2 300 000 Seniorlån 5 000 000 FR Initiative France Garanti 500 000 IT SEFEA Seniorlån 2 000 000 IT BCC Mediocrati Seniorlån 3 000 000 IT BCC Emilbanca Seniorlån 2 000 000 IT Banca Popolare di Milano Risikodelingslån 4 000 000 IT BCC Bellegra Seniorlån 1 300 000 IT Finmolise Seniorlån 1 000 000 CY Cooperative Central Bank Seniorlån 4 000 000 LT Siauliu Bankas Seniorlån 5 000 000 NL Qredits Garanti 1 300 000 Garanti 1 700 000 AT Erste Bank Garanti 500 000 PL Inicjatywa Mikro Seniorlån 3 900 000 Seniorlån 3 200 000 PL FM Bank Garanti 800 000 Garanti 1 300 000 Garanti 900 000 PT Millenium bcp Garanti 300 000 Garanti 500 000 PT Banco Espírito Santo Seniorlån 8 800 000 RO FAER Seniorlån 1 000 000 Seniorlån 1 000 000 RO Patria Credit Garanti 1 000 000 Seniorlån 8 000 000 RO Banca Transilvania Seniorlån 7 500 000 Garanti 1 700 000 SI Sberbank banka Efterstillet lån 8 800 000 SI Banka Koper Garanti 600 000 SI SKB leasing Seniorlån 9 000 000 SK OTP Banka Garanti 1 300 000 UK Fair Finance Garanti 200 000 UK EZBOB Garanti 400 000 UK GLE Garanti 900 000 18 MS 40 mikrokreditudbydere 54 aftaler 134 700 000*

* For låneaftaler er EIB’s bidrag medtaget.

Omfanget af finansielle midler

De samlede forpligtelser over for mikrokreditudbydere beløber sig til 134,7 mio. EUR (herunder garantier, hvor det samlede maksimumsbeløb er på 20,7 mio. EUR), og den samlede udbetaling af finansierede instrumenter er på 60,17 mio. EUR. Dette skyldes, at udbetalingen ikke sker umiddelbart efter underskrivelsen af en aftale, og at den kan opdeles i flere rater i afventning af opfyldelsen af aftalebestemmelser. Generelt har ikke-banker været hurtigere til at anmode om udbetalinger end banker.

For garantier er situationen anderledes, delvis på grund af dette produkts særlige karakter. Garantier udbetales ikke som finansierede investeringer. De kan udløses i tilfælde af misligholdelse, og de dækker kun en del af en mikrokreditudbyders portefølje. Af årsager, der ligner årsagerne fra sidste år, er nettobeløbet for udløste garantier relativt lavt, nemlig 1,34 mio. EUR, hvor FM Bank og Qredits står for næsten 90 % af dette beløb. Nettobeløbet for udløste garantier forventes at stige betydeligt fremover. Ved udgangen af marts 2014 var dette tal steget til 2,11 mio. EUR.

Opnået gearing

Gearing forklarer, hvordan målet på 500 mio. EUR i mikrolån kan nås med en indledende EU-finansiering på 100 mio. EUR. Der er opnået en gearing på ca. 2 som følge af saminvestering fra EIB, og dette forstærkes yderligere af den gearing, der skabes på mikrokreditudbyderniveau. Den største gearing sker ved garantier. Det andet mest benyttede instrument er seniorlån. For denne særlige type finansiering er det vanskeligt at geare den oprindelige finansiering, da formidleren undertiden blot videreudlåner beløbet fra Progressfaciliteten. Men selv i forbindelse med et seniorlån har nogle formidlere anmodet om en gearing på 1,5 eller 2, og undtagelsesvis har gearingen været så høj som 5. Ifølge de seneste EIF-prognoser vil Progressfaciliteten nå det fastsatte mål på 5 på trods af den hyppige forekomst af seniorlån blandt de finansierede instrumenter. Det skyldes hovedsageligt en gearing, der er højere end forventet i forbindelse med garantiaftaler.

2.3.Godkendte og afviste ansøgninger

En række ansøgere formåede ikke at fuldføre ansøgningsproceduren og opnå Kommissionens godkendelse (for garantier) i forbindelse med Progressfaciliteten. Men som i de foregående år vil der sandsynligvis ikke forekomme formelle afslag på EIF-bestyrelsesniveau, hvor kun grundigt gennemgåede ansøgninger forelægges. Midtvejsevalueringen vil gå nærmere i detaljer med årsagen til, at nogle ansøgninger ikke blev afsluttet.